《晦夜荷塘小泛宿杨氏水庄》
清代·罗觐恩

宿鸟定烟林，幽人还独往。云昏潭影见，潮静秋空响。

芳酒引荷筒，高歌击兰桨。不知凉露重，第爱香飙爽。

渔庄认火归，苔磴缘云上。万象方沈冥，孤怀倍虚朗。

神清无凡梦，地寂多远想。何处识元音，风林入心赏。

作者简介：罗觐恩，字汝勤，石屏人。贡生，嘉庆丙辰举孝廉方正。有《卧游草癯禅集》。